曾巩
咏雪
北风萧萧鸣且歇，短日悠悠生复灭。
朝含沧海满天云，暮断行人千里雪。
初通壑谷气先冷，渐蔽郊原路疑绝。
并包华夷德岂薄，改造乾坤事尤谲。
驱除已与尘滓隔，濯溉终令枯槁悦。
相持始信竹析劲，易败可嗟萑苇折。
垂条巧缀如自近，眢井随形呀且缺。
飞檐{左车右献}{左车右献}驾长浪，巨壁林林倚精铁。
弊衣或有骭犹冻，荒宴谁能耳偏热。
壮夫抚剑生锐气，志士扃门养高节。
已开襟胸绝烦愦，更足沟塍慰空竭。
虽无酒体发嘲笑，亦有诗谣恣搜抉。
新阳仿佛送鑱凿，旧径参差分曲折。
留当屐齿印崖石，徒倚长松看寥泬。